
Suomen YK-liiton strategia 2011-2015

1. Toiminta-ajatus ja toimintamuodot
Suomen YK-liiton säännöissä (2§) järjestön toiminta-ajatus ja toimintatavat määritellään seuraavasti:

Liiton tarkoituksena on valtakunnallisena keskusjärjestönä tehdä tunnetuksi Yhdistyneiden kansakuntien päämääriä ja periaatteita sekä tukea järjestön toimintaa ja siten edistää kansainvälistä yhteisymmärrystä ja kansojen rauhanomaista yhteistoimintaa. 

Tarkoituksensa toteuttamiseksi liitto kouluttaa, tiedottaa, julkaisee, vaikuttaa ja ottaa kantaa. Liitto tukee samaa tarkoitusta toteuttavien paikallisten rekisteröityjen YK-yhdistysten toimintaa. 

Toimintansa tukemiseksi liitto voi järjestää arpajaisia, keräyksiä, ottaa vastaan lahjoituksia ja testamentteja sekä omistaa toimintaansa varten tarpeellista kiinteää omaisuutta.
2. Missio ja visio

YK-liiton missio

YK-liitto kasvattaa maailmanlaajuiseen vastuuseen: 

· Globaalikasvatus on YK-liiton palvelutoiminnan keskeisin ajatus ja sisältö

YK-liitto on luotettava tiedonvälityskanava: 

· Luotettavuus tarkoittaa säännönmukaisuutta, oikeellisuutta ja täsmällisyyttä

YK-liitto on asiantunteva vaikuttaja: 

· Sekä luottamushenkilöiden että toimiston henkilökunnan asiantuntemus tarkoittaa toimintatapojen ja YK-politiikan sisältöjen hyvää hallintaa sekä ymmärrystä toimintaympäristöstä

YK-liiton visio: Turvallisuus – kehitys – ihmisoikeudet
Turvallisuutta ei voi olla ilman kehitystä, kehitystä ei voi olla ilman turvallisuutta, ja kumpaakaan ei voi täysin toteuttaa ellei ihmisoikeuksia kunnioiteta.
3. Tavoitetila ja toimintaympäristö vuoteen 2015 mennessä
Vuonna 2014 Suomen YK-liitto täyttää 60 vuotta ja vuonna 2015 juhlitaan YK:n 70-vuotista taivalta. Tulevalle strategiakaudelle osuu useita ympäristöön, kehitykseen, ihmisoikeuksiin, rauhanturvaamiseen sekä aseidenriisuntaan liittyviä korkean tason YK-kokouksia. Vuonna 2015 järjestetään vuosituhannen kehitystavoitteiden seurantakokous, jossa arvioidaan kuluneen 15 vuoden aikaansaannoksia ja päätetään jatkotoimista. Kansalaisjärjestöjen MDG-kampanjat huipentuvat myös vuoteen 2015.

Suomen YK-liitto rakentaa tulevina vuosina pohjaa vuosien 2004 -2005 kaltaiselle laajalle kansalaisjärjestökampanjalle, joka toteutetaan vuosina 2014-2015. 
4. Strategiset painopisteet
Jotta Suomen YK-liitto voi saavuttaa asettamansa tavoitteet, sen toiminnassa toteutetaan seuraavia strategisia painopisteitä vuosina 2010-2015: 

1) Vahvistetaan YK-asiantuntijuutta. Suomen YK-liiton henkilökunnan, hallituksen jäsenten ja jäsenjärjestöjen osaamista YK:iin liittyvistä kysymyksistä syvennetään verkostoitumisen, koulutuksen ja tiedotuksen avulla. Lisäksi hakeudutaan tiiviiseen yhteistyöhön YK-teemoihin perehtyneiden tutkijoiden kanssa ja kootaan yhteen eri tahojen YK-asiantuntemusta tehokkaan vaikuttamisen varmistamiseksi. 

2) Tiivistetään suhteita jäsenjärjestöihin ja paikallisyhdistyksiin. Suomen YK-liiton toiminnassa si​toudutaan ottamaan huomioon jäsenjärjestöjen tarpeet ja hyödyntämään niiden osaamista tehokkaasti. Tavoitteena on, että YK-liiton jäsenjärjestökenttä kattaa YK:ien keskeiset toiminta-alueet niin osaamisen kuin edunvalvonnankin näkökulmasta. Tavoitteeseen päästään hankkimalla uusia jäsenjärjestöjä. Liiton roolia paikallisyhdistysten tukijana vahvistetaan ja uusien paikallisyhdistysten syntymistä tuetaan. Erityisesti yht​eistyötä Suomen Nuorison Opiskelijoiden YK-liiton kanssa tiivistetään. 

3) Kehitetään yhteistyötä muiden järjestöjen kanssa. Tiedonkulkua oman kattojärjestön, muiden YK-järjestöjen, jäsenjärjestöjen ja muiden toimijoiden kanssa lisätään jo erilaisten toimintakokonaisuuksien suun​nitteluvaiheessa, jotta toiminnan päällekkäisyyttä voidaan välttää ja mielekkäitä yhteistyöhankkeita kehittää. Vaikuttavuuden lisäämiseksi usean toimijan keskinäistä yhteistyötä suositaan kaikessa toiminnassa. Lisäksi toimitaan aktiivisesti kansainvälisten sisarjärjestöjen kanssa YK-politiikkaa ja -reformia koskevan tiedon jakamiseksi ja kokoamiseksi sekä YK-liiton toimintaa tukevien yhteistyöhankkeiden edistämiseksi. 

4) Toimitaan pitkäjännitteisenä vaikuttajana. Liiton asiantuntemusta, verkostoja ja tiedotusta kehitetään pitkäjännitteisesti, jotta vaikuttaminen on mahdollisimman tehokasta. Tarjoudutaan toimimaan jäsen​järjestöille ja muille tahoille vaikuttamiskanavana. Seurataan kansallista päätöksenteon kenttää aktiivisesti, asetetaan vaikuttamistyölle tietoisia tavoitteita sekä seurataan tiedotus- ja vaikutustoiminnan tuloksia. Hal​lituksen kokouksissa keskitytään entistä enemmän valmistelemaan politiikkalinjoja. 

5) Määritellään kohderyhmät selkeästi. Jokaisen kampanjan ja yksittäisen toimintakokonaisuuden koh​deryhmät kouluttamisessa, tiedottamisessa ja vaikuttamistyössä yksilöidään selkeästi. Samojen kohderyhmien kanssa tehdään pitkäjännitteistä työtä. 

6) Rakennetaan laajoja temaattisia kokonaisuuksia. YK-liiton toiminnassa vuoden tärkeimmät tapahtumat ovat YK:n päivä ja aseidenriisuntaviikko, joiden toteuttamiseen panostetaan riittävästi. Muiden vuosittaisten teemojen valinnassa mukaillaan YK:n teemavuosia tai muita ajankohtaisia teemoja, joiden ympärille raken​netaan laajoja, koulutusta, tiedotusta ja vaikuttamista sisältäviä toimintakokonaisuuksia. Erilaiset toiminta​muodot tukevat toisiaan myös pitkällä aikajänteellä. YK-liiton toimintoja tuotteistetaan selkeästi erottuviksi tuotteiksi.

7) Kehitetään sosiaalisen median ja muiden uusien välineiden käyttöä.  Kouluttamisessa, tiedottamisessa ja erilaisissa kampanjoissa lisätään uusien viestintävälineiden käyttöä. 

8) Vahvistetaan rahoituspohjaa. Lisäämällä yhteistyötä yritysten ja muiden yhteistyökumppaneiden kanssa kasva​tetaan vuosittain käytettävissä olevia varoja. 

Suomen YK-liiton vaikuttamistyön strategia 2011-2015

5. Taustaa
Tässä vaikuttamistyön strategiassa kuvataan ja määritellään Suomen YK-liiton vaikuttamistyön tavoitteet, pääasialliset sisältöalueet ja ensisijaiset kohderyhmät kaudelle 2011-2015. Vaikuttamistyön strategia on yksi YK-liiton päästrategiaa tukevista kolmesta alastrategiasta.

Sääntöjensä mukaisesti YK-liiton ”tarkoituksena on valtakunnallisena keskusjärjestönä tehdä tunnetuksi Yhdistyneiden kansakuntien päämääriä ja periaatteita sekä tukea järjestön toimintaa ja siten edistää kansainvälistä yhteisymmärrystä ja kansojen rauhanomaista yhteistoimintaa.” 

Päästrategiassa tavoitteeksi on asetettu pitkäjänteisenä vaikuttajana toimiminen. Tähän pyritään herättämällä keskustelua YK-kysymyksistä ja aktivoimalla muita tahoja kampanjatoimintaan, tarjoamalla jäsenjärjestöille kanava vaikuttaa YK-politiikkaan Suomessa ja kansainvälisesti sekä vahvistamalla kansalaisyhteiskunnan kuulemisen mahdollistavia YK-mekanismeja.

6. Toimintaympäristö
YK:lla on merkittävä rooli ainutlaatuisena monenkeskisenä toimijana, ja perinteisesti suomalaiset suhtautuvat myönteisesti YK:n toimintaan. Tulevalla strategiakaudella Suomen YK-politiikan tavoitteet ja painopisteet keskustellaan uuden hallitusohjelman ja sektorikohtaisten politiikkalinjausten valmistelun yhteydessä. Käynnissä oleva turvallisuusneuvostokampanja on vaikuttanut positiivisesti Suomen aktiivisuuteen YK:ssa ja lisännyt eri toimialueiden välistä yhteistyötä. YK-liitto tukee Suomen turvallisuusneuvostokampanjaa. Jatkossa ulkopolitiikkamme toteutetaan Lissabonin sopimuksen myötä yhä kiinteämmin osana EU:n ulkopolitiikkaa. Vaikuttaminen tapahtuu jatkossa myös yhä kasvavassa määrin EU:n kautta. 

Kansainvälisesti YK:n haastajaksi ovat nousseet erityisesti G8- ja G20-tyyppiset kokoukset, joissa käsitellään osittain samoja keskeisiä globaaleja ongelmia kuin YK:ssakin. Kansainvälisten rahoituslaitosten ja YK:n välisen työnjaon ongelmat näkyvät edelleen erityisesti ympäristö- ja kehitysrahoituksen osalta. YK:n päätöksentekoa on hidastanut kuluneina vuosina yhä vahvempi globaalin etelän ja pohjoisen välinen jakautuminen. YK:n ilmastoprosessin momentum hukattiin, ja sopimuksen valmistelu näyttää siirtyneen Dohan kehityskierroksen ja YK:n aseidenriisuntaa koskevien neuvottelujen kaltaiselle jatkuvan valmistelun uralle. Pitkään jatkuneet konfliktit Lähi-idässä ja Irakissa hiertävät edelleen jäsenmaiden suhteita ja vaikuttavat moniin eri prosesseihin. YK:n toimintojen tehostamiseen tähtäävä reformi on monien mielestä myös edennyt liian pienin askelin, vaikka uudistuksia Yhden YK:n (One UN) toiminnan ja esim. UN Womenin osalta onkin viime aikoina saatu aikaan.

Kiinnostus yhteiskunnallisiin kysymyksiin ja globalisaation hallintaan on lisääntynyt, mutta samaan aikaan kansalaiset ja kansalaisjärjestöt etsivät uusia vaikuttamismahdollisuuksia perinteisten keinojen tilalle. Asiantuntijuudesta ja tiedon hallinnasta tulee entistä haasteellisempaa yhä kasvavan ja monipuolistuvan tarjonnan myötä. Tiedon kokoamisen ja koordinoinnin merkitys kasvaa, mikä tukee YK-liiton muutoinkin perinteistä roolia ”generalistina”, asioiden linkittäjänä ja tiedonetsintäkanavana.

Kansalaisyhteiskunnan osallistumismahdollisuudet globaalitasolla ovat varsin vähäisiä huolimatta siitä, että globaalikysymyksistä kiinnostuneiden kansalaisjärjestöjen määrä on kasvanut merkittävästi viimeisen kymmenen vuoden aikana ja järjestöjen tuoma lisäarvo myös tunnustetaan laajalti. 

7. Vaikuttamistoiminnan tavoitteet
Yleisstrategiansa mukaisesti YK-liitto haluaa olla luotettava ja näkyvä YK-asiantuntija sekä määrätietoinen vaikuttaja. Tavoitetilana on liitto, jonka mielipidettä YK:ta koskevissa kysymyksissä halutaan kuulla sekä järjestökentällä, julkisuudessa että valtionhallinnossa. Lisäksi tavoitteena on olla nopeaan poliittiseen reagointiin kykenevä, joustava ja aktiivinen vaikuttaja Suomen ja EU:n YK-politiikkaa muodostettaessa. YK-liiton resurssit huomioiden vaikuttamistyölle määritellään selkeät tavoitteet. Vaikuttamistoiminnan onnistuminen on riippuvainen hallituksen jäsenten asiantuntemuksesta ja ajankäyttömahdollisuuksista. Valituilla sektoreilla tuetaan jäsenjärjestöjen ja laajemman kansalaisyhteiskunnan yhteistä kannanmuodostusta sekä välitetään näkemyksiä ja kannanottoja päätöksentekijöille niin Suomessa kuin YK:ssakin.

Kansalaisjärjestöjen ja sisartoimijoiden verkostona YK-liitto keskittyy tulevina vuosina pitämään vaikuttamistyössään esillä seuraavia teemoja:
1. Kansalaisyhteiskunnan ja sen osallistumismahdollisuuksien vahvistaminen Suomessa, EU:ssa ja YK:ssa

2. Monenkeskisen yhteistyön ja YK:n roolin vahvistaminen ihmisoikeuksien, turvallisuuden ja kehityksen edistäjänä (inhimillinen turvallisuus, oikeusperustainen lähtökohta kehitykseen ja ilmastonmuutos ajankohtaisina kysymyksinä)

3. YK:n uudistusprosessin tukeminen Suomen ja EU:n YK-politiikassa 

YK-liiton oma tavoitetila on olla asiantuntijaorganisaatio, joka tarjoaa kansalaisille ja järjestöille näkyvän ja tehokkaan kanavan vaikuttaa YK-politiikan valmisteluun Suomessa sekä osana kansainvälistä kansalaisjärjestöyhteisöä.

Tavoitetilaan pyritään

· kehittämällä liiton asiantuntemusta, verkostoja ja tiedotusta vaikuttamistyön tehostamiseksi
· vahvistamalla liiton hallituksen mahdollisuuksia poliittiseen linjanvetoon
· hoitamalla suhteita päätöksentekijöihin vaikutuskanavien vahvistamiseksi
· seuraamalla aktiivisesti kansallista ja kansainvälistä päätöksenteon kenttää ja tiedottamalla jäsenjärjestöille ja muille toimijoille ajankohtaisista vaikutusmahdollisuuksista
· tiivistämällä yhteistyötä YK-asioissa kotimaisten ja kansainvälisten järjestöjen kanssa toiminnan tehokkuuden ja vaikuttavuuden parantamiseksi
8. Toimijat ja toimenpiteet

Vuonna 2010 Suomen YK-liitolla on 61 jäsenjärjestöä. Lisäksi sen toimintaa tukee kuusi paikallista YK-yhdistystä. Liiton jäsenistö kokoontuu kaksi kertaa vuodessa päättämään toiminnan pääasiallisista linjauksista. Liiton hallitukseen valitaan kahdeksi vuodeksi kerrallaan 18 - 23 jäsentä, jotka edustavat YK:n eri sektoreilla toimivia jäsenjärjestöjä tuoden samalla oman asiantuntemuksensa liiton käyttöön. 

YK-liiton toimistolla työskentelee 4 - 6 vakituista työntekijää sekä muutama vuosittain vaihtuva projektityöntekijä ja siviilipalvelusmies. YK-liitto toimii aktiivisesti Kansalaisjärjestöjen konfliktinehkäisyverkosto KATUssa ja Ihmisoikeudet.net -verkostossa.

Vaikuttamistyössään YK-liitto pitää yhteistyötä vahvuutena ja välttää päällekkäisiä toimintoja.

Liitto toimii läheisessä yhteistyössä muiden kotimaisten YK-järjestöjen sekä viranomaistahojen kanssa. Yhteistyötä temaattisten järjestöjen kanssa tehdään ajankohtaisiin kotimaisiin ja kansainvälisiin kysymyksiin liittyen. EU:n ja  YK:n päätöksentekoon pyritään vaikuttamaan yhteistyössä YK-liittojen kattojärjestön WFUNAn ja YK-liittojen Euroopan yhteistyöryhmän kanssa sekä pohjoismaisen yhteistyön kautta. Yhteistyötä tehdään myös muiden kansainvälisten järjestöjen, kuten World Federalistien ja Civicuksen kanssa. 

Yhdessä jäsenjärjestöjen kanssa: 

· vahvistetaan jäsen- ja sisarjärjestöjen YK-asiantuntijuutta tarjoamalla koulutusta ja materiaaleja ajankohtaisista YK-teemoista (koulutus- ja luentoaineistoja uudistetuilla www-sivuilla, uutiskirje jäsenjärjestöille, YK-asiantuntijoiden välittäminen jäsenjärjestöjen tilaisuuksiin)

· vahvistetaan kansalaisten ja jäsenjärjestöjen osallistumismahdollisuuksia sekä kotimaassa että kansainvälisesti YK-politiikasta käytävään keskusteluun järjestämällä konsultaatiotilaisuuksia kotimaassa ja parantamalla järjestöjen mahdollisuuksia osallistua YK-kokouksiin

· edistetään YK-asioista käytävää julkista keskustelua järjestämällä vuosittain kaksi korkeatasoista seminaaria kulloinkin ajankohtaisista teemoista

· tiivistetään yhteistyötä ihmisoikeuksia, rauhaa, ympäristön hyvinvointia ja sosiaalisesti kestävää kehitystä edistävien järjestöjen kanssa YK-teemoihin liittyvässä vaikuttamistyössä

· tuetaan paikallisjärjestöjä ja alueellisia toimijoita tuottamalla valmiita mielipidekirjoituspohjia ja ajankohtaista koulutusmateriaalia

Vuosikokouksessa jäsenjärjestöt päättävät: 

· poliittisista linjauksista ja pääviesteistä, joiden edistämiseen myös jäsenjärjestöt sitoutuvat omassa toiminnassaan

· keskeisistä kysymyksistä ja tavoitteista, joita esitetään sisällytettäviksi Suomen tuleviin globaalipolitiikkaa käsitteleviin linjauksiin

· tarvittaessa liiton strategian muokkaamisesta

Liiton hallitus: 

· antaa lausuntoja Suomen globaali- ja YK-poliittisia linjauksia valmisteltaessa ja perustaa työryhmiä valmistelemaan kannanottoja ja lausuntoja ajankohtaisista aiheista 

· vahvistaa omaa osaamistaan ottamalla säännöllisesti asiantuntijoiden johdolla käsittelyyn tuleviin lausuntoihin liittyviä teemoja ja kehittämällä tiedonjakamiseen liittyviä työtapoja

· vahvistaa yhteistyötä YK-politiikkaa valmistelevien tahojen kanssa ja käy keskusteluja systemaattisen tiedonvaihdon lisäämiseksi ja osallistumismahdollisuuksien laajentamiseksi (mm. kansainvälisiin kokouksiin valmistautuminen, eduskunnan verkostot: globaaliasiainryhmä, naisverkosto, ihmisoikeusryhmä, väestö- ja kehitysryhmä)

· parantaa hallituksen jäsenten asiantuntijuuden käyttöä esittämällä heitä YK-liiton edustajina valtioneuvoston asettamiin globaali- ja YK-asioita valmisteleviin toimikuntiin, kuten Unesco-toimikuntaan ja ihmisoikeusasiain neuvottelukuntaan 

Puheenjohtajisto ja toimisto:

· huolehtivat yhteydenpidosta keskeisiin YK-asioita hoitaviin ministeriöihin, valtioneuvostoon, tasavallan presidentin kansliaan sekä eduskuntaan

· tekevät yhteistyötä EU:n YK- ja globaalipolitiikkaan vaikuttavien kotimaisten ja eurooppalaisten tahojen kanssa (Eurooppalainen Suomi, Kepa, Kehys, Demo, UPI, Concord, EPLO jne.)
· tiivistävät yhteistyötä YK-liittojen kansainvälisen kattojärjestön WFUNAn ja muiden kansainvälisten kansalaisjärjestöjen, kuten World Federalistien ja Civicuksen, kanssa

· tiivistävät yhteistyötä pohjoismaissa toimivien YK-järjestöjen kanssa

· osallistuvat julkiseen keskusteluun ajankohtaisista YK-teemoista

Toimisto: 

· laatii suunnitelman henkilökunnan ja hallituksen YK-asiantuntijuuden lisäämiseksi 

· selkeyttää työnjakoa ja seurantavastuita sekä kehittää tiedonvaihtomekanismeja
Verkostot: 

· YK:n ystävät -verkosto perustetaan tulevalla strategiakaudella tarjoamaan yksittäisille jäsenille mahdollisuuden olla mukana YK-liiton toiminnassa. Verkoston toiminta edistää YK-politiikasta käytävää julkista keskustelua, selvittää mahdollisuuksia tutkijayhteistyön laajentamiseksi sekä osallistuu Suomen YK-politiikasta käytävään keskusteluun.

· Lastensuojelun keskusliiton kansainvälisten asiain neuvottelukunta edistää toimijoiden välistä yhteistyötä lasten oikeuksien parissa

· Sosiaali- ja terveysturvan keskusliiton International Council on Social Welfare (ICSW) Suomen toimikunta seuraa sosiaalisen kehityksen kysymyksiä kansainvälisesti
· Kansalaisten maailmannäyttämö (KMN) edistää marginaalisten ryhmien, kuten alkuperäiskansojen, osallisuutta YK:n ilmastoprosessissa
· Ihmisoikeudet.net-verkosto edistää ihmisoikeuksien tuntemusta ja suvaitsevaisuutta

· Kansainvälisyyskasvatusverkoston  kanssa vaikutetaan opetussuunnitelmien uudistusprosessiin

· Kansalaisjärjestöjen konfliktinehkäisyverkosto KATU koordinoi järjestöjen toimintaa siviilikriisinhallintaan ja asevalvontaan liittyvissä kysymyksissä sekä järjestää koulutusta ja seminaareja 
· 1325-verkosto seuraa naiset, rauha ja turvallisuus -päätöslauselman toimeenpano-ohjelman toteutusta ja vahvistaa kansalaisyhteiskunnan mahdollisuuksia osallistua naisten aseman vahvistamiseen rauhan edistämiseksi

9.  Vaikuttamistyön strategian päivittäminen

Tämä vaikuttamistyön strategia on hyväksytty hallituksen kokouksessa 10.11.2010. Strategia tarkistetaan vuosittain ja muutokset vahvistetaan toimintasuunnitelman käsittelyn yhteydessä

Suomen YK-liiton viestintästrategia vuosille 2011 – 2015
10. Johdanto

Tässä viestintästrategiassa kuvataan ja määritellään Suomen YK-liiton viestinnän tavoitetila ja suunnitelmat siitä, miten tavoite saavutetaan. Viestinnän tehtävä on auttaa YK-liittoa saavuttamaan strategiset tavoitteensa.  Viestinnän tavoitteet on johdettu muun toiminnan tavoitteista. 

Viestintästrategia määrittelee suuntaviivat, joita YK-liiton viestintä noudattaa. Strategia kertoo miten, koska ja kenelle YK-liitto viestii ja asettaa ne viestit, joiden tulee välittyä kaikessa YK-liiton ulkoisessa viestinnässä. Yhtenäinen ja johdonmukainen viestintä on mahdollista, kun kaikki keskeiset viestijät organisaatiossa noudattavat viestintäohjeen periaatteita.

Viestintäohjeen ensisijaisia käyttäjiä ovat kaikki YK-liiton viestinnän avainhenkilöt. Näihin kuuluvat YK-liiton toimiston henkilökunta sekä liiton luottamushenkilöt.
YK-liiton viestinnän toiminnot nivoutuvat vuosina 2011-2015 kolme YK:n temaattisen toiminta-alueen viitekehykseen. Nämä toiminta-alueet ovat rauha ja turvallisuus, kehitys ja ihmisoikeudet. Rauhan ja turvallisuuden erityspainopisteet ovat nuoret ja naiset, kun taas kehityksen ja ihmisoikeuksien kohdalla painopisteinä ovat kansalaisten osallistumisedellytyksien vahvistaminen sekä ihmisoikeusperustainen kehitys sekä YK:n puitteissa tehtävä normatiivinen ja humanitaarinen työ.

11. Viestinnän tavoitteet

Viestinnän tavoitteet määrittelevät ja antavat suunnan YK-liiton viestintäprosesseille. Tavoitteet nopeuttavat tulosten saavuttamista ja niihin voidaan tukeutua myös sellaisissa tilanteissa, joissa toiminnan menettelytapoja ei ole aiemmin tarkasti määritelty. Suomen YK-liiton jokaisen viestin tulee olla askel kohti strategiassa asetettuja toiminnan tavoitteita. Viestinnän tulee olla yhtenäistä, johdonmukaista ja harkittua.
YK-liiton toimintaympäristö ja tämän myötä liiton sisäisen ja ulkoisen viestinnän toimintaedellytykset muuttuvat. Niin ikään myös viestinnän osatavoitteet on määriteltävä uudelleen silloin, kun toimintaympäristössä havaitut muutokset niin edellyttävät. Tässä ohjeessa esiteltäviä tavoitteita tulee muuttaa ja täydentää vastaamaan toiminnan kehitystä ja kulloinkin ajankohtaisia tarpeita.
Sääntöjensä mukaisesti YK-liiton ”tarkoituksena on valtakunnallisena keskusjärjestönä tehdä tunnetuksi Yhdistyneiden kansakuntien päämääriä ja periaatteita sekä tukea järjestön toimintaa ja siten edistää kansainvälistä yhteisymmärrystä ja kansojen rauhanomaista yhteistoimintaa.” 

Viestinnän yleiset tavoitteet tukevat niin koulutus- kuin vaikutustoiminnankin tavoitteiden toteutumista lisäämällä järjestön tunnettuutta ja myötävaikuttamalla järjestön profiloitumiseen YK-asioiden linkittäjänä ja asiantuntijana johdonmukaisen viestinnän avulla.
YK-liiton strategiset tavoitteet vuoteen 2015 mennessä ovat:

1. YK-liitto toimii aktiivisesti YK:n päämäärien edistämiseksi: YK-liitto on jäsenjärjestöjensä aloitteista ja myötävaikutuksella määrätietoinen vaikuttaja, joka tarjoaa asiantuntijuuttaan YK-asioissa monipuolisesti erilaisille tahoille niin kotimaassa kuin kansainvälisestikin. YK-liitto pyrkii varmistamaan, että liiton näkemykset päätyvät kulloinkin relevanttien tahojen tietoon. YK-liitto tarjoaa jäsenjärjestöilleen mielekkään ja tehokkaan kanavan tuoda YK-kantojaan esille ja toimii linkkinä jäsenjärjestöjensä näkemyksien ja Suomen virallisen YK-politiikan välillä. YK-liitto pyrkii vaikuttamaan kotimaisen YK-politiikan valmisteluun jo varhaisessa vaiheessa ja viestii johdonmukaisesti YK-politiikan sisältöihin liittyvistä kannoistaan.
2. YK-liitto ottaa näkyvän linkittäjäroolin eri toimijoiden keskuudessa: Tavoite on tuoda eri toimijoiden tietoisuuteen YK-liiton välittäjärooli eri toimijoiden keskuudessa. YK-liitto määrittelee tehokkaasti toimintansa painopisteet ja kohderyhmät, välttää päällekkäisyyksiä, rakentaa kumppanuuksia sekä auttaa eri toimijoita löytämään toimintansa YK-yhteydet. Ennen kaikkea liiton jäsenjärjestöjen YK-asiantuntemusta ja osallistumista liiton toimintaan vahvistetaan hallitustyöskentelyn kautta. Näin liitto voi kaikissa tilanteissa ohjata kysyjän relevantin tiedon lähteelle ja toimia siten linkkinä asiantuntijoiden ja liiton hallintohenkilöstön välillä. YK-liiton roolia potentiaalisena yhteistyökumppani korostetaan, olemassa olevia verkostoja vahvistetaan ja liiton toiminnan avainviestiä toistetaan johdonmukaisesti.
3. YK-liitto profiloituu kotimaisena YK-asiantuntijana: YK-liitto haluaa kehittää YK-asiantuntijuuttaan pitkäjännitteisesti ja toimia luotettavana YK-asiantuntijana. Tavoitteena on liitto, jonka mielipidettä YK:ta koskevissa kysymyksissä halutaan kuulla niin kotimaisessa järjestökentässä kuin muissa asiantuntijaorganisaatioissakin. YK-liitto ja sen hallituksen jäsenet nähdään relevanttina YK-kysymysten asiantuntijana myös julkisessa, median välittämässä keskustelussa. Tavoitteen edellytyksenä on kuitenkin ajankohtaisten YK-asioiden mekanismin muuttuminen, jotta ajantasaiseen tietoon on tarvittaessa pääsy.
4. YK-liiton tiedotusmateriaalin käyttöaste kasvaa jatkossakin: YK-liiton keskeinen tavoite on, että liiton tuottaman tiedotusmateriaalin käyttöaste kasvaa entisestään ja on yhä useamman saatavilla. Liiton hallituksella on keskeinen rooli tiedotusmateriaalin levittämisessä. Myös jo olemassa oleva tiedotusmateriaali pyritään entistä paremmin hyödyntämään saattamalla se mahdollisuuksien mukaan sähköiseen muotoon aina, kun siihen on mahdollisuus. 
12. Avainviesti
Avainviestin tarkoitus on vaikuttaa siten, että mielikuva YK-liitosta kehittyy hallitusti ja koherentisti viestinnän strategiassa asetettujen tavoitteiden mukaisesti. Avainviestin johdonmukainen toistaminen kaikessa viestinnässä on näiden tavoitteiden toteutumisen edellytys. Avainviestin on oltava selkeä ja helposti ymmärrettävä. Avainviestin on oltava kaikkien liiton työntekijöiden ja luottamushenkilöiden tiedossa ja hyvin tuntema, jotta viestin merkityssisällön tulkinta viestin vastaanottajapäässä ei muutu ratkaisevasti. Erityisesti liiton luottamushenkilöille tarjoutuu tilanteita, joissa on mahdollista kertoa YK-liitosta ja ajankohtaisista YK-asioista. Avainviestien merkitys korostuukin juuri tilanteissa, joissa vaaditaan nopeaa reagointia.
Turvallisuus – kehitys – ihmisoikeudet
YK-liiton avainviesti on: Turvallisuutta ei voi olla ilman kehitystä, kehitystä ei voi olla ilman turvallisuutta, ja kumpaakaan ei voi täysin toteuttaa ellei ihmisoikeuksia kunnioiteta.
YK-liiton avainviesti korostaa rauhan ja turvallisuuden, ihmisoikeuksien ja kehityksen välistä keskinäisriippuvuussuhdetta. Viestin tavoite on tehdä näkyväksi edellä mainittujen osa-alueiden välinen yhteys yksilön arkeen.

Viesti perustuu YK:n entisen pääsihteerin Kofi Annanin keväällä 2005 julkaisemaan raporttiin In larger freedom: towards development, security and human rights for all. Raportissa linjattiin suuntaviivat syksyllä 2005 käynnistettyyn suureen rakenteelliseen YK-uudistukseen, jonka perusajatuksena oli uudistaa YK-järjestelmää siten, että se voisi paremmin toimia vuosituhatjulistuksen tavoitteiden saavuttamiseksi. 

13. YK-liiton viestinnälliset arvot 
· viestintä on tehokasta, yhdenmukaista ja ajantasaista 

· viestit ovat luotettavia, kiinnostavia ja helposti ymmärrettäviä
· viestintä on aktiivista ja monipuolista sekä organisaation sisällä että siitä ulospäin

· viestintään käytetään kulloinkin sopivimpia viestinnän välineitä

· viestintä on ilmeeltään ja ulkoasultaan asiallista ja yhtenäistä (viestintäohjeen liitteenä YK-liiton graafinen ohjeisto vuodelta 2005).

14. YK-liiton virallinen esittelyteksti

Esittelytekstillä tarkoitetaan lyhyttä, informatiivista tekstiä, joka kertoo kuulijalle muutamalla lauseella YK-liiton toiminnan perusajatuksen. Tekstiä käytetään johdonmukaisesti sellaisissa yhteyksissä, joissa YK-liiton toiminnan lyhyt kuvaus edesauttaa YK-liiton tiedotustoiminnan yleisten tavoitteiden saavuttamista ja lisää liiton toiminnan tunnettavuutta. Tällaisia yhteyksiä ovat esimerkiksi kirjeet, tiedotteet, sähköpostiviestit, sosiaalisen median tekstit jne. Esittelytekstiä voidaan päivittää tarpeen mukaan.
YK-liiton virallinen esittelyteksti muotoillaan seuraavasti:

”Suomen YK-liitto on vuonna 1954 perustettu kansalaisjärjestöjen yhteistyöjärjestö. YK-liitto välittää ja tuottaa tietoa Yhdistyneiden kansakuntien päämääristä ja toiminnasta. Liitto kasvattaa ja kouluttaa suomalaisia maailmanlaajuisen vastuunsa tunteviksi ja kantaviksi kansalaisiksi. YK-liitto on asiantunteva vaikuttaja sekä Suomessa että kansainvälisesti.”
15. Viestinnän kohderyhmät, kanavat ja seuranta
YK-liiton viestintää ajaa kohderyhmäperiaate. Nämä viestinnän kohderyhmät ovat yhteistyöryhmät (henkilöstö, hallitus, jäsen- ja paikallisjärjestöt) sekä ulkopuoliset kohderyhmät (esimerkiksi toimittajat/media, opettajat, valtionhallinto, muut kansalaisjärjestöt jne.)
	Viestinnän yhteistyöryhmät

· YK-liiton henkilökunta ja luottamushenkilöt

· Jäsen- ja paikallisjärjestöt

· Suomessa toimivat kansalaisjärjestöt (esim. YK:n erityis- ja alajärjestöjen kansalliset kannatusyhdistykset)

· Pohjoismaiset YK-liitot

· Suomessa toimivat YK-järjestöt


	Viestinnän ulkopuoliset kohderyhmät
· Temaattiset erityiskohderyhmät (esim. nuoriso v. 2011)

· Toimittajat / joukkoviestintä
· Valtionhallinnon virkamiehet
· Poliittiset päättäjät (niin kansallisella kuin paikallisellakin tasolla)
· Opettajat, opettajaksi opiskelevat, kouluttajat, kasvattajat
· Järjestötoiminnassa mukana olevat kansalaiset

· Järjestötoiminnan ulkopuolella olevat kansalaiset, ’general public’


Jotta YK-liitto tavoittaisi em. kohderyhmät mahdollisimman tehokkaasti, on kulloinkin käytössä olevat viestintäkanavat valittava tarkoituksenmukaisesti. 

Liiton pääasialliset viestintäkanavat on eritelty seuraavissa kappaleissa.
YK-liiton omat viestintäkanavat

YK-liitto tuottaa itse viestintäaineistoja niin painettuina kuin sähköisenäkin. Viestintätoiminnassa painotetaan kuitenkin yhä enemmän sähköisen viestinnän muotoja. Suorat, henkilökohtaiset kontaktit ovat myös tärkeitä viestinnän muotoja. YK-liiton pääasialliset viestintäkanavat ovat
· YK-liiton www-sivut (uutiset, tapahtumakalenteri, kolumnit, tiedotteet, kannanotot, aineistotietokanta, ekstranet). Sivut on rakennettu palvelemaan YK-liiton eri kohderyhmiä monipuolisesti.
· Sosiaalinen media (painotus Facebookissa, muita mm. YouTube ja Bambuser)
· Uutiskirje ’Artikla 71’. Uutiskirjettä julkaistaan 6-8 kertaa vuodessa ja sen painopisteenä ovat YK-liiton järjestämät paikalliset tapahtumat sekä YK-aiheiset artikkelit. Voidaan tilannekohtaisesti julkaista myös teemakohtaisia uutiskirjeitä. Uutiskirjeen nimeä ja konseptia voidaan tarpeen mukaan uudistaa.
Mediatiedotus
Yksi YK-liiton tiedotustoiminnan keskeisistä ulkoisista kohderyhmistä koostuu kotimaisen median edustajista. Tämän vuoksi mediatiedotus on edelleen yksi YK-liiton viestinnän strategisista painopisteistä. YK-liiton mediatiedotuksen pääasiallisia toimintoja ovat
· Monipuolisesti omien tiedotteiden ja kannanottojen laatiminen ajankohtaisista YK-aiheista siten, että tiedotefrekvenssi pysyy tarkoituksenmukaisena

· Muiden toimijoiden (esimerkiksi muiden kehityspoliittisten kansalaisjärjestöjen) kanssa yhteistyössä tiedotteiden ja kannanottojen laatiminen relevanteissa yhteyksissä silloin, kun viestin läpimenon mahdollisuudet vahvistuvat

· Suorien toimittajakontaktien solmiminen kotimaisen median kentällä. Myös suhteita ulkomaisiin medioihin kirjoittaviin suomalaistoimittajiin pyritään luomaan

· Harkitaan mediaseurantaa yhdessä muiden pohjoismaisten YK-liittojen kanssa

· Tiedotepalvelun käyttämistä harkitaan myös kertakustannusperusteisesti mahdollisesti suurta mediakiinnostusta herättävän tapahtuman yhteydessä (esim. YK-liiton kutsuman korkea-arvoisen YK-edustajan vierailu Suomessa)

Viestinnän seuranta ja arviointi

Viestien läpimenoa ja vaikuttavuutta on yleisesti ottaen vaikeaa arvioida systemaattisesti tilastollisten suureiden avulla. YK-liiton viestinnän tuloksellisuutta seurataan kuitenkin vuosittain asetettavilla tavoitteilla (viestintäsuunnitelma) ja viestintäaktiviteettien määrää kuvaavilla tuloksellisuusmittareilla. Tällaisia mittareita ovat
· erilaisten julkaisujen, esitelmien ja koulutustilaisuuksien määrä ja käytettävyysaste
· mahdollinen tapauskohtainen mediaseuranta
· YK-liiton hallussa olevien domainien (ykliitto.fi, globalis.fi) kävijämäärät sekä ekstranetin käyttöaste

· ykliitto.fi-domainin suosituimman sisällön seuranta

· YK-liiton sosiaalisen median sovellusten käyttöaste

· toteutetut tapahtumat, sidosryhmätilaisuudet ja niiden kävijämäärät

16. Viestinnän keskeisiä toimintoja vuosina 2011-2015

Kansainvälinen YK:n päivä

· kehitetään vuoden 2011 alussa alkanutta varainhankintayhteistyötä Maailman ruokajärjestö WFP:n kanssa muun muassa YK-leivonnaiskampanjan muodossa

· Nostetaan ajankohtaisia YK-aiheita esiin kannanottojen muodossa YK:n päivän yhteydessä

YK.fi

· kehitetään uusi, keskitetty kanava sellaiselle YK-tiedolle, josta on mahdollisimman paljon hyötyä paitsi YK-liiton jäsenjärjestöille, myös suurelle yleisölle. Työnimellä ’yk.fi’ kulkeva projekti tuo YK-liiton tiedotus- ja koulutusmateriaalin yhteen selkeään tietopankkiin ja hyödyntää monipuolisesti kaikkea liiton jo olemassa olevaa materiaalia
YK 70 vuotta, Suomen YK-liitto 60 vuotta, vuosituhattavoitteiden aikaraja (2015)
· juhlavuosille suunnitellaan erillistä ohjelmaa ja materiaalia sekä ”Friends of UN” 
-valtuuskunnan konseptia ja mahdollista muodostamista selvitetään
17. Liitteet
YK-liiton graafinen ohjeisto vuodelta 2005
Suomen YK-liiton kasvatus- ja koulutustoiminnan strategia 2011 - 2015

1. Taustaa

Suomen YK-liiton kasvatus- ja koulutustoiminnan strategia 2011 - 2015 perustuu YK-liiton yleisstrategiaan 2011 - 2015 ja korvaa aiemman koulutustoiminnan strategian 2007 - 2011. Kasvatus- ja koulutustoiminnan strategiaa 2011 - 2015 voidaan tarkentaa ja päivittää strategiakauden aikana tarpeen mukaan. Kasvatus- ja koulutustoiminnan kaikkien osa-alueiden on tuettava kasvatus- ja koulutustoiminnan strategiassa määritettyjen tavoitteiden toteutumista strategiassa määritettyjen kohderyhmien osalta. Tämä puolestaan tukee YK-liiton yleisstrategiassa määriteltyjen tavoitteiden toteutumista. 

2. Kasvatus- ja koulutustoiminnan kohderyhmät
· Suomen lapset ja nuoret,

jotka tavoitetaan erityisesti seuraavien ryhmien välityksellä: 

· peruskoulujen, lukioiden, ammattioppilaitosten ja opistojen opettajat

· opettajaksi opiskelevat 

· muut kasvattajat ja kouluttajat, esimerkiksi varhaiskasvattajat, nuorisotyöntekijät ja nuorten vapaa-ajan ohjaajat

· jäsenjärjestöt

· muut korkeakouluopiskelijat

YK-liitto keskittyy kasvatus- ja koulutustoiminnassaan koulujen ja oppilaitosten opettajien sekä opettajaksi opiskelevien opetustyön ja opetussisältöjen kehittämisen tukemiseen YK-liiton kasvatus- ja koulutustoiminnan strategian tavoitteiden mukaisesti. Opettajia, opettajiksi opiskelevia sekä muita lasten ja nuorten parissa työtä tekeviä voidaan pitää välineellisenä kohderyhmänä, jonka kautta on mahdollista tavoittaa mahdollisimman laajalti varsinainen kohderyhmä eli Suomen lapset ja nuoret. 

Jäsenjärjestöyhteistyön muotoja pyritään kehittämään ja yhteistyötä tiivistämään siinä määrin kuin se kulloistenkin henkilöresurssien puitteissa on mahdollista. Jäsenjärjestöjä kannustetaan hyödyntämään YK-liiton tuottamia aineistoja omassa koulutus- ja muussa toiminnassaan.

3. Kasvatus- ja koulutustoiminnan tavoitteet
YK-liiton kasvatus- ja koulutustoiminta painottuu globaalikasvatukseen, jonka tavoitteena on kansainvälisiä järjestelmiä ja päätöksentekoprosesseja koskevan ymmärryksen sekä maailmanlaajuisen yhteisvastuun (globaalivastuu) tukeminen ja edistäminen kansallisten ja kansainvälisten sitoumusten ja velvoitteiden mukaisesti. Erityisesti tavoitteena on:  

· yleisen YK-tietouden ja keskeisten YK- ja muiden globaaliteemojen tunnettuuden lisääminen 

· globaalien keskinäisriippuvuuksien (erityisesti ihmisoikeudet, kehitys, turvallisuus ja ympäristö) ymmärtämisen tukeminen ja edistäminen 

· maailmankansalaisuuden omakohtaisen sisäistämisen tukeminen ja edistäminen 

(mukaan lukien yhdenvertaisuuden, globaalivastuun ja kestävän kehityksen kaltaiset arvot ja asenteet sekä niiden toteuttamiseen omassa elämässä vaadittava tietotaito)

· omien osallistumis- ja vaikutusmahdollisuuksien ymmärtämisen tukeminen ja edistäminen

· YK-liiton tunnettuuden lisääminen

4. Aineistot ja menetelmät 

Lähtökohtaisesti strategiakaudella 2011 - 2015 keskitytään jo olemassaolevien menetelmien vakiinnuttamiseen ja jatkokehittämiseen.
4.1.  Globalis

Vuoden 2009 syksyllä YK-liitto julkaisi suomenkielisen Globalis-tietokannan. Tietokannan norjankielisen ’isäntäversion’ luomisesta, ylläpitämisestä ja kehittämisestä vastaa Norjan YK-liitto. Globalis kehittyy koko ajan, ja sen odotetaan tulevaisuudessa yhä paremmin palvelevan eri oppiaineiden opetusta ja globaaliteemojen käsittelyä kouluissa. Vuoden 2010 keväällä julkaistiin Globaliksesta Opettajan opas -vihkonen. Strategiakaudella 2011 - 2015 Globaliksen suomenkielistä versiota pyritään täydentämään mahdollisimman kattavaksi ja markkinoimaan sitä tehokkaasti, jotta koulut ottaisivat sen aktiivisesti käyttöön. Globaliksesta pyritään strategiakauden aikana tekemään yksi Suomen YK-liiton keskeisimmistä globaalikasvatuksen työvälineistä. 

4.2.  Kouluttaa-osio YK-liiton kotisivuilla

Strategiakauden aikana on tarkoitus järjestää Kouluttaa-osion sisältö mahdollisimman käyttäjäystävälliseksi. Strategiakauden alussa toteutetaan osion kattava sisällöllinen kartoitus, jonka perusteella olemassa olevaa aineistoa muokataan, päivitetään ja täydennetään tarpeen mukaan ja se järjestetään mahdollisimman helposti käytettäväksi. Kouluttaa-osio YK-liiton kotisivulla kattaa seuraavat kokonaisuudet: MKK, Malli-YK, Kouluvierailut ja Tehtäviä kouluille. Kokonaisuudet on pyrittävä päivittämään säännöllisesti (vähintään kerran puolessa vuodessa), ja niitä on täydennettävä tarpeen mukaan. 

Tehtäviä kouluille -osiosta löytyy keskeisten YK:n teemapäivien käsittelyyn kouluissa tarkoitettuja tehtäviä. Koska tehtäviä on sisältökartoituksen perusteella epätasaisesti eri luokka-asteille, täydennetään jo sivuilta löytyvien teemapäivien tehtävätarjontaa tarpeen mukaan. Tehtävät pyritään myös järjestämään verkkosivuilla siten, että ne olisivat mahdollisimman helposti löydettävissä ja käytettävissä (mm. hakutoiminto luokka-asteen ja oppiaineen mukaan).   
4.3. Yleinen materiaalituotanto

Kasvatus- ja koulutustoiminnan yleinen materiaalituotanto on kuluneella strategiakaudella keskittynyt vuosittain julkaistuun päivänavauspakettiin (päivänavaus-cd, päivänavaustekstit, teemaan liittyvät koulutehtävät), YK-seinäkalenteriin (kulloinenkin teemavuosi huomioitu visuaalisessa ilmeessä) sekä kulloisenkin teemavuoden toiminnalliseen aineistoon (esim. Seikkaillen sovintoon -kansio 2009). 

Tuotetut materiaalit ovat olleet korkealaatuisia, ja niiden jakelu on pyritty tekemään kattavasti: päivänavauspaketti on postitettu syksyisin kaikkiin suomenkielisiin kouluihin ja YK-kalenteri on lähetetty Opettaja-lehden välissä elo-syyskuussa. Aineistot ovat myös olleet hyvin suosittuja esimerkiksi opettajille suunnatuilla EDUCA-messuilla ja Maailmankoulun jakomateriaalina, mutta niiden todellisesta käyttöasteesta ei ole systemaattista tietoa. 

YK-liiton tuottaman aineiston käyttöasteen ja vaikuttavuuden arviointi on haasteellista, mutta se on tärkeää aineistotuotannon tarkoituksenmukaisuuden varmistamiseksi. Strategiakauden alkupuolella toteutetaan päivänavauspaketin käytön kartoitus, jonka perusteella päätetään yleisen aineistotuotannon muodosta ja aineiston jakelumenetelmistä jatkossa. Aineistotuotannossa pyritään kiinnittämään huomiota myös siihen, että aineistot löytäisivät tiensä entistä tehokkaammin myös muiden kuin peruskoulujen ja lukioiden käyttöön, esimerkiksi ammattikouluihin, nuorisoasiainkeskuksiin sekä 4H-kerhoihin ja partiolaisille.  
4.4. Kouluvierailijatoiminta

YK-liiton kouluvierailijatoiminta käynnistettiin vuonna 2009. Kouluvierailijatoiminnan tavoitteena on tehostaa yleisen YK-tietouden, Malli-YK- ja MKK-metodien sekä YK:n painopisteteemojen tunnettuuden lisäämistä jalkautumalla entistä aktiivisemmin kouluihin ja oppilaitoksiin. Tavoitteena on saada luotua valtakunnallinen tehtävään koulutettujen ja aktiivisten kouluvierailijoiden verkosto. Tavoitteen saavuttamiseksi pyritään vuosittain järjestämään kaksi kouluvierailijakoulutusta (yksi keväällä ja yksi syksyllä), joissa tarvearvion perusteella annetaan kouluvierailijoille koulutusta Malli-YK:sta ja/tai MKK:sta ja/tai YK-liiton kulloisestakin painopisteteemasta ja/tai muusta harkinnanvaraisesta aiheesta. Lisäksi pyritään kouluttamaan kouluvierailijaverkoston sisäiset aluevastaavat, jotka koordinoivat toimintaa omalla alueellaan. Kouluvierailijatoiminnan yleinen koordinaatiovastuu säilyy YK-liitolla. 

4.5. Malli-YK
Valtakunnallinen Malli-YK-kokous on järjestetty vuosina 2005 (Nurmijärvi), 2007 (Oulu) ja 2009 (Hämeenlinna). Vuonna 2011 on tarkoitus valtakunnallisen kokouksen sijaan toteuttaa Kuopion seudulla laajempi alueellinen kokous, jossa vetovastuuta pyritään entistä enemmän siirtämään järjestävälle koululle ja muille osallistuville kouluille. Vuoden 2011 pilotin jälkeen on strategiakaudella tarkoitus järjestää kaksi muuta laajempaa alueellista kokousta, toinen Turun ja toinen Helsingin seudulla. Tämän jälkeen eri puolilla Suomea pitäisi olla riittävä asiantuntemus, jotta koulut voivat toteuttaa alueellisia kokouksia jatkossa melko itsenäisesti. 

Kouluja ja oppilaitoksia kannustetaan edelleen järjestämään erilaisia Malli-YK-simulaatioita myös oppituntien, koulun teemapäivien sekä kerho- ja muun toiminnan yhteydessä koulu- ja paikkakuntakohtaisesti. Kouluja ja oppilaitoksia tuetaan Malli-YK-toiminnassa tarpeen mukaan muun muassa järjestämällä koulutuksia (ks. myös kouluvierailijatoiminta) ja kokoamalla aiheesta kiinnostuneet opettajat määräajoin yhteen vaihtamaan kokemuksia ja tietotaitoa Malli-YK:sta. 

Pohjoismaista yhteistyötä vahvistetaan toteuttamalla Ruotsin ja Norjan YK-liittojen kanssa yhteispohjoismaisia Malli-YK-kokouksia. 

4.6. Maailmankansalaisen kypsyyskoe
Maailmankansalaisen kypsyyskoe on Malli-YK:n ohella toinen YK-liiton kahdesta omasta globaalikasvatuksen päämetodista. Maailmankansalaisen kypsyyskokeen tarkastajiksi koulutettiin edellisellä strategiakaudella erillinen arviointitiimi, jonka kanssa yhteistyö on sujunut hyvin. Arviointitiimikäytäntöä jatketaan ja pyritään tarpeen mukaan kehittämään tulevalla strategiakaudella. MKK-metodin markkinointiin pyritään panostamaan muun muassa kouluvierailijatoiminnan avulla ja järjestämällä ohjaaja- ja menetelmäkoulutusta. Tavoitteena on myös tutkia mahdollisuutta saada MKK-työn laatiminen opetuksen systemaattiseksi osaksi esimerkiksi erillisenä valinnaisena kurssina. Lisäksi strategiakauden aikana kartoitetaan mahdollisuutta hyödyntää MKK:ta kouluja ja oppilaitoksia laajemmalle yleisölle, esimerkiksi elinikäisen oppimisen menetelmänä vapaan sivistystyön piirissä. 

4.7. Verkkoyliopiston YK-opintokokonaisuus
Keväällä 2008 UniPID-verkoston (the Finnish University Partnership for International Development), Åbo Akademin ihmisoikeusinstituutin ja avoimen yliopiston kanssa aloitetun yhteistyön tuloksena on vuosina 2008-2009 luotu kaksi YK-aiheista kurssia: Introduction to the United Nations (5op) ja United Nations and Human Rights (5op). Kolmas, Peace and Security –opintojakso toteutetaan ensimmäistä kertaa keväällä 2011. Neuvotteluja on käyty myös kahden muun temaattisen kurssin (UN and Global Governance  sekä UN and Environment and Development) käynnistämisestä. 

Tavoitteena on 25 opintopisteen suuruinen YK-kokonaisuus, joka vastaa YK-aiheisen korkeakouluopetuksen akuuttiin tarpeeseen. Strategiakaudella pyritään luomaan edellytykset opintokokonaisuuden vakiinnuttamiselle osaksi yliopistojen kurssitarjontaa sekä pohtimaan kurssikokonaisuuden mahdollisempaa laajempaa käytettävyyttä.

5. Yhteistyö muiden toimijoiden kanssa
Keskeisiä yhteistyökumppaneita ja -verkostoja:

· YK-liittojen kansainvälinen yhteistyö

· Globalis-yhteistyö pohjoismaisten YK-liittojen kanssa pohjoismaisen rahoituksen turvin

· Malli-YK:n kehittäminen muiden maiden kokemusten pohjalta, yhteispohjoismaiset Malli-YK-kokoukset

· Opetussektorin virkamieshallinto ja Unesco-toimikunta

· Globaalikasvatukseen liittyvät linjaukset 

· OAJ, FinMun sekä muut jäsenjärjestöt

· Keskeinen väylä YK-liiton globaalikasvatusaineistojen ja -menetelmien käyttöasteen kasvattamisessa ja tiedonvälityksessä 

· Muut kansalaisjärjestöt

· Tiivis järjestöyhteistyö esim. kansalaisjärjestöjen kvk-referenssityöryhmän, laatukriteeristötyöryhmän ja kouluyhteistyöryhmän (opettajankoulutuslaitoksiin suuntautuva koulutustoiminta) sekä ihmisoikeudet.net-verkoston puitteissa parantaa vaikuttavuutta ja vähentää globaalikasvatusta tekevien järjestön toiminnan päällekkäisyyttä 

· Vaihtuvat yhteistyökumppanit

· Yhteistyö relevanttien tahojen kanssa kulloistenkin painopisteteemojen puitteissa asiantuntijuuden ja näkyvyyden vahvistamiseksi (esimerkki menneestä yhteistyöstä: Sovittelufoorumi yhteistyökumppanina sovittelun teemavuonna 2009)

· Opettaja-TV

· Pyrkimys systemaattiseen yhteistyöhön, jonka tavoitteena on saada YK-teemoille ja YK-liiton aineistoille lisänäkyvyyttä esim. Opettaja-TV:n verkkosivujen kautta

· Oppimateriaalituottajat

· Tavoitetilana parantunut YK-tietouden näkyvyys ja monipuolisuus oppimateriaaleissa 

6. YK:n päivän ja aseidenriisuntaviikon profiilin nostaminen 


YK:n päivä ja aseidenriisuntaviikko lokakuussa ovat erityisen otollinen aika tavoittaa koulut, koska silloin myös koulut itse ovat aktiivisia YK-tietouden etsimisessä ja jakamisessa. Tulevalla strategiakaudella pyritään entistä vahvemmin panostamaan YK-teemojen esille saamiseen kouluissa YK:n päivänä ja aseidenriisuntaviikolla,  erityisesti tarjoamalla verkkosivuilla näkyvästi aiheeseen liittyvää valmista materiaalia (koulutuksen ja tiedotuksen yhteistyö, mm. uutiskirje ja etusivun nostot, vuosittain päivitettävän aseidenriisuntasivuston ja kouluvierailijoiden hyödyntäminen). 

